Illum il-Kummissjoni Ewropea ppreżentat strateġija tal-UE biex jitnaqqsu l-emissjonijiet tal-metan. Il-metan huwa t-tieni l-akbar kontributur għat-tibdil fil-klima, wara d-diossidu tal-karbonju. Iniġġes ukoll ħafna l-arja lokali tant li jikkawża problemi serji ta' saħħa. Għalhekk hu essenjali li nindirizzaw l-emissjonijiet tal-metan jekk irridu nilħqu l-miri klimatiċi tagħna għall-2030 u l-mira tan-newtralità klimatika għall-2050, kif ukoll biex nikkontribwixxu għall-ambizzjoni tal-Kummissjoni ta' tniġġis żero. Din l-istrateġija tistabbilixxi miżuri biex jitnaqqsu l-emissjonijiet tal-metan fl-Ewropa u internazzjonalment. Tippreżenta azzjonijiet leġiżlattivi u mhux leġiżlattivi fis-setturi tal-enerġija, l-agrikoltura u l-iskart, li jammontaw għal madwar 95 % tal-emissjonijiet tal-metan assoċjati mal-attività tal-bniedem fid-dinja kollha. Il-Kummissjoni se taħdem mas-sħab internazzjonali tal-UE u mal-industrija biex tikseb tnaqqis fl-emissjonijiet tul il-katina tal-provvista. Fi kliem Frans Timmermans, il-Viċi President Eżekuttiv għall-Patt Ekoloġiku, “Biex insiru l-ewwel kontinent newtrali għall-klima, l-Unjoni Ewropea se jkollha taqta' l-emissjonijiet tal-gassijiet b'effett serra kollha. Il-metan huwa t-tieni l-aktar gass serra b'saħħtu u kawża ewlenija tat-tniġġis tal-arja. L-istrateġija tagħna dwar il-metan tiżgura tnaqqis fl-emissjonijiet fis-setturi kollha, speċjalment l-agrikoltura, l-enerġija u l-iskart. Toħloq ukoll opportunitajiet għaż-żoni rurali biex jipproduċu l-bijogass mill-iskart. It-teknoloġija satellitari tal-Unjoni Ewropea se tippermettilna nimmonitorjaw mill-qrib l-emissjonijiet u tgħin biex jogħlew l-istandards internazzjonali.” Il-Kummissarju għall-Enerġija, Kadri Simson, qalet: “Illum adottajna l-ewwel strateġija tagħna mill-1996 ‘l hawn biex nindirizzaw l-emissjonijiet tal-metan. Filwaqt li s-setturi tal-enerġija, l-agrikoltura u l-iskart kollha għandhom rwol x'jaqdu, huwa fis-settur tal-enerġija li l-emissjonijiet jistgħu jitnaqqsu malajr u bl-inqas spejjeż. L-Ewropa se tkun minn ta' quddiem, iżda ma tistax tagħmel dan waħedha. Jeħtieġ li naħdmu mas-sħab internazzjonali tagħna biex nindirizzaw l-emissjonijiet tal-metan tal-enerġija li nimportaw.” Waħda mill-prijoritajiet taħt l-istrateġija hija li jittejbu l-kejl u r-rappurtar tal-emissjonijiet tal-metan. Il-livell tal-monitoraġġ bħalissa jvarja bejn is-setturi u l-Istati Membri u madwar il-komunità internazzjonali. Minbarra l-miżuri fil-livell tal-UE biex jiżdiedu l-istandards tal-kejl, il-verifika u r-rappurtar, il-Kummissjoni se tappoġġa l-istabbiliment ta' osservatorju internazzjonali tal-emissjonijiet tal-metan fi sħubija mal-Programm tan-Nazzjonijiet Uniti għall-Ambjent (UNEP), il-Koalizzjoni dwar il-Klima u l-Arja Nadifa (CCAC), u l-Aġenzija Internazzjonali tal-Enerġija. Il-programm satellitari Copernicus tal-UE se jtejjeb ukoll is-sorveljanza u jgħin fid-detezzjoni ta' superemittenti globali u jidentifika tnixxijiet kbar tal-metan. Biex jitnaqqsu l-emissjonijiet tal-metan fis-settur tal-enerġija, se jiġi propost obbligu li jittejbu d-detezzjoni u t-tiswija ta' tnixxijiet fl-infrastruttura tal-gass u se jitqies li tiddaħħal leġiżlazzjoni li tipprojbixxi u l-prattiki ta' rutina tal-ivvampjar u tal-ivventjar. Il-Kummissjoni se tidħol fi djalogu mas-sħab internazzjonali tagħha u se tesplora standards, miri jew inċentivi possibbli għall-importazzjonijiet tal-enerġija lejn l-UE, u l-għodod għall-infurzar tagħhom. Il-Kummissjoni se ttejjeb ir-rappurtar tal-emissjonijiet mill-agrikoltura permezz ta' ġbir aħjar tad-data, u se tippromwovi opportunitajiet biex jitnaqqsu l-emissjonijiet bl-appoġġ tal-Politika Agrikola Komuni. Il-fokus ewlieni se jkun fuq il-kondiviżjoni tal-aħjar prattika fejn jidħlu teknoloġiji innovattivi li jnaqqsu l-metan, id-dieti tal-annimali, u l-immaniġġjar tat-tnissil u t-trobbija tal-annimali. Ir-riċerka mmirata fit-teknoloġija, is-soluzzjonijiet ibbażati fuq in-natura u l-bidla fid-dieta se jikkontribwixxu wkoll. L-iskart organiku uman u agrikolu u l-flussi tar-residwi mhux riċiklabbli jistgħu jintużaw biex jiġu prodotti l-bijogass, il-bijomaterjali u l-bijokimiċi. Dan jista' jiġġenera flussi addizzjonali ta' dħul fiż-żoni rurali u fl-istess ħin jevita l-emissjonijiet tal-metan. Il-ġbir ta' dawn il-prodotti tal-iskart għalhekk se jkompli jiġi inċentivat. Fis-settur tal-iskart, il-Kummissjoni se tikkunsidra azzjoni ulterjuri biex ittejjeb il-ġestjoni tal-gass mill-miżbliet, tisfrutta l-potenzjal tagħha għall-użu tal-enerġija filwaqt li tnaqqas l-emissjonijiet, u se tirrevedi l-leġiżlazzjoni rilevanti dwar ir-rimi fil-miżbliet fl-2024. Il-minimizzazzjoni tar-rimi tal-iskart bijodegradabbli fil-miżbliet hija kruċjali biex tiġi evitata l-formazzjoni tal-metan. Il-Kummissjoni se tappoġġa wkoll aktar riċerka dwar it-teknoloġiji tal-iskart tal-bijometan. Il-Kummissjoni se tirrevedi wkoll ir-Regolament dwar il-Kondiviżjoni tal-Isforzi, u se tikkunsidra li tespandi l-kamp ta' applikazzjoni tad-Direttiva dwar l-Emissjonijiet Industrijali biex tkopri s-setturi li jipproduċu l-metan li għadhom mhumiex inklużi fil-kamp ta' applikazzjoni tagħha. Sfond Fil-livell molekulari, il-Metan huwa aktar b'saħħtu mid-diossidu tal-karbonju. Dan jikkontribwixxi għall-formazzjoni troposferika tal-ożonu, u huwa inkwinant tal-arja lokali qawwi li jikkawża problemi serji tas-saħħa. Fi tmiem iċ-ċiklu tal-ħajja tiegħu, il-metan jiġi ttrasformat f'diossidu tal-karbonju u fwar tal-ilma, u dan ikompli jikkontribwixxi għat-tibdil fil-klima. It-tnaqqis tal-emissjonijiet tal-metan għalhekk jikkontribwixxi kemm għat-tnaqqis fir-ritmu tat-tibdil fil-klima kif ukoll għat-titjib tal-kwalità tal-arja. Il-Valutazzjoni tal-Impatt għall-Pjan ta' Mira Klimatika tal-UE għall-2030 ikkonkludiet li ż-żieda fil-livell ta' ambizzjoni għal tnaqqis fl-emissjonijiet ta' gassijiet serra għal mill-inqas 55 % sal-2030 tkun teħtieġ sforz aċċellerat biex jiġu indirizzati l-emissjonijiet tal-metan. Filwaqt li l-UE tipproduċi 5 % tal-emissjonijiet globali tal-metan domestikament, se tinkoraġġixxi azzjoni internazzjonali bħala l-akbar importatur globali tal-enerġija u bħala attur b'saħħtu fis-setturi tal-agrikoltura u tal-iskart. Għal iktar informazzjoni: Strateġija tal-UE dwar il-Metan Memo dwar l-Istrateġija tal-UE dwar il-Metan Skeda informattiva dwar l-Istrateġija tal-UE dwar il-Metan Il-Pjan dwar il-Mira Klimatika tal-UE għall-2030 Paġna web dwar l-emissjonijiet tal-metan